**Battles** é unha banda estadounidense de rock experimental, fundada no ano 2002 na cidade de Nova York por Ian Williams (antigo membro de Don Caballero e Storm & Stress). Na actualidade está composta polo guitarrista e teclista Ian Williams, o guitarrista e o batería John Stanier (anteriormente en Helmet, Tomahawk e The Mark of Cain). Anteriormente tamén tocaron en Battles o compositor e vocalista Tyondai Braxton e o guitarrista e baixista Dave Konopka (antigo membro de Lynx). A banda editou catro álbums de estudio ata a data, sendo o máis recente *Juice B Crypts*, editado no ano 2019. 

O grupo está recoñecido como un dos m¡ais innovadores do math rock das décadas de 2000 e 2010, loubando a cr¡itica o seu son único. En 2007, *Pitchfork* escribiu que "Battles fixo máis por estender a idea dunha have banda de carne e óso mellorada pola tecnoloxía que ninguén outro dende Disco Inferno".

Historia
--------

Battles formárona no ano 2002 o guitarrista e teclista Ian Williams, o batería e percusionista John Stanier, o baixista e guitarrista Dave Konopka e o guitarrista, teclista e vocalista Tyondai Braxton.

Despois de máis dun ano de sesións de improvisación a banda gravou co seu amigo Emery Dobyns nos Dubway Studios de Nova York. En xuño de 2004 publicaron o *EP C* a través de Monitor Records e no mes de setembro apareceu o *B EP* a través de Dim Mak Records. A banda tamén publicou o sinxelo "Tras" antes de fichar por Warp Records. Warp recompilou esas primeiras gravacións e lanzounas como un álbum, titulado *EP C / B EP*, en febreiro de 2006.

O seu primeiro álbum de estudio, *Mirrored*, foi gravado por Keith Souza no estudio Machines with Magnets e editado o día 14 de maio de 2007, precedido polo sinxelo "Atlas". Este foi elixido pola NME Sinxelo da semana e chegou a ser número 1 no Dandelion Radio Festive Fifty. O álbum tivo recensións positivas e apareceu en varias listas do mellor de 2007. O grupo tocou no festival All Tomorrow's Parties de 2007 e no programa da BBC *Later With Jools Holland*. Antes do final do ano Battles colaborou con United Visual Artists nun vídeo para o tema *"*Tonto*"*. Nos seguintes anos a música de Battles foi usada en videoxogos como *LittleBigPlanet*, curtametraxes, programas de televisión, e nas bandas sonoras das películas *Twilight Saga: Eclipse* e *Big Fan*.

Braxton deixou o grupo en agosto de 2010, indicando que non desexaba saír de xira a pesar de que Battles xa tiña unha serie de concertos programados para o seguinte ano. Falando sobre a súa marcha en 2013 a *The Brag*, Braxton apuntou a unha "división de longa duración" entre el e os seus compañeiros de banda.

O segundo álbum de Battles, *Gloss Drop*, publicouse o día 6 de xuño de 2011 e contou con invitados como Gary Numan, Kazu Makino e Yamantaka Eye. A banda realizou unha xira na primavera para promocionar o disco. No mes de decembro dese mesmo ano o grupo foi a comisaria do festival de All Tomorrow's Parties "Nightmare Before Christmas" en Minehead, Inglaterra, xunto con Les Savy Fav e Caribou. Dende febreiro a abril de 2012 a banda editou unha serie de catro EPs en vinilos de 12", titulada *Dross Glop*, con remesturas dance de todos os temas de *Gloss Drop* realizadas por varios artistas, como Gui Boratto, Kode9 e Hudson Mohawke. Un álbum recompilatorio coas 11 remesturas (máis unha non incluída nos EPs, "Sundome") foi lanzado o 16 de abril de 2012.

O seu terceiro álbum, *La Di Da Di*, publicouse o día 18 de setembro de 2015 a través de Warp Records. O disco estivo precedido por unha sesión ao vivo de catro temas do álbum en Nova York. O streaming só estivo dispoñible durante 24 horas nun loop constante.

Konopka deixou a banda en 2018, aínda que a súa marcha non foi confirmada ata maio de 2019. Battles realizou o seu primeiro concerto como dúo no mes de xullo de 2019 no Dour Festival en Bélxica. O seu cuarto álbum, *Juice B Crypts*, apareceu o 18 de outubro dese ano. O disco conta con colaboracións de Shabazz Palaces, Sal Principato de Liquid Liquid, Xenia Rubinos e Merrill Garbus de Tune-Yards.

En decembro de 2021 anunciouse que a banda xiraría por América do Norte en abril e maio de 2022 como abreconcerto na xira de Primus *A Tribute to Kings*.

Discografía
-----------

| Álbum | Ano | Selo |
| --- | --- | --- |
| *Mirrored* | 2007 | Warp Records |
| *Gloss Drop* | 2011 | Warp Records |
| *La Di Da Di* | 2015 | Warp Records |
| *Juice B Crypts* | 2019 | Warp Records |

Notas
-----

1. ↑  Nast, Condé. "Battles: Mirrored". *Pitchfork* (en inglés). Consultado o 2023-05-10.
2. 1 2  "Battles | Biography & History". *AllMusic* (en inglés). Consultado o 2020-08-07.
3. ↑  "Best of 2007". *Pitchfork* (en inglés). Consultado o 2020-08-07.
4. ↑  "Albums Of The Year - 2007". *NME* (en inglés). 2016-10-10. Consultado o 2020-08-07.
5. ↑  Battles (8 de abril de 2014). *Battles - Tonto* (YouTube).
6. ↑  "Battles". *IMDb*. Consultado o 2020-08-07.
7. ↑  "Tyondai Braxton". *The Brag* (en inglés). 2013-12-20. Consultado o 2020-08-07.
8. ↑  "Buzzgrinder.com » Battles Announce Tour Dates in Support of New Album". *web.archive.org*. 2011-05-25. Archived from the original on 25 de maio de 2011. Consultado o 2020-08-07.
9. ↑  "The Battles Variable". *exclaim.ca* (en inglés). Consultado o 2020-08-07.
10. ↑  "Event Info - Nightmare Before Christmas curated by Battles/Caribou/Les Savy Fav". *All Tomorrow's Parties* (en inglés). Consultado o 2020-08-07.
11. ↑  "Battles". *www.facebook.com*. Consultado o 2020-08-08.
12. ↑  "Battles 'NYC Live Session' (video)". *exclaim.ca* (en inglés). Consultado o 2020-08-08.
13. ↑  Ward, Justin (2019-05-31). "Battles Announces Departure of Dave Konopka, Promise "More To Come"". *LIVE music blog* (en inglés). Consultado o 2020-08-08.
14. ↑  "Battles return with new album, Juice B Crypts". *FACT Magazine* (en inglés). 2019-08-07. Consultado o 2020-08-08.
15. ↑  Pearis, Bill. "Primus extend Rush tribute tour into 2022 with Battles, Black Mountain & Black Angels". *BrooklynVegan* (en inglés). Consultado o 2023-05-10.

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q811021
* WorldCat
* VIAF: 863145856888422920466
* AllMusic: mn0000778960
* Discogs: 238372
* LCCN: no2006009831
* MusicBrainz: ID
* Songkick: 70427

 |